PERUSTELUT Euroalueen valtioiden ja hallitusten päämiesten sekä EU:n toimielinten 21. heinäkuuta 2011 antaman lausunnon mukaisesti unionin Irlannille myöntämästä rahoitustuesta annettua neuvoston täytäntöönpanopäätöstä 2011/77/EU olisi muutettava julkisen talouden kestävyysprofiilin lujittamiseksi ja likviditeettitarpeiden helpottamiseksi Irlannin talousohjelmassa. Nämä muutokset koskevat erityisesti seuraavia seikkoja: i) korkomarginaalin pienentäminen nollaan, jotta se saadaan maksutasejärjestelyn mukaiseksi, ja ii) kokonaislainan keskimääräisen erääntymisajan pidentäminen 7,5 vuodesta 12,5 vuoteen pidentämällä yksittäisten maksuerien erääntymisaikaa siten, että Euroopan rahoituksenvakautusmekanismin ohjelmasta nostettavien lainojen erääntymisajat voivat olla enimmillään 30 vuotta. Marginaalin pienennys koskee kaikkia maksueriä (toisin sanoen sekä jo maksettuja eriä että tulevia nostoja) ja keskimääräisen erääntymisajan pidennys saadaan aikaan antamalla tuleville erille pidemmät erääntymisajat. Jo maksettujen erien erääntymisaikoja ei voida pidentää, koska EU:n myöntämät lainat perustuvat aina back to back -järjestelyyn. Komissio varmistaa, että tulevien maksuerien erääntymisajat ovat EU:n talousarviomarginaalin hallinnoinnin kannalta sopivia. Rahoituksenvakautusmekanismista Irlannille myönnetyn lainan marginaali on nyt 292,5 peruspistettä ja kokonaislainan keskimääräinen erääntymisaika on enintään 7,5 vuotta, kun yksittäisten maksuerien erääntymisajat vaihtelevat 2 vuodesta 15 vuoteen. Irlannille on tähän mennessä maksettu näillä ehdoilla kolme erää, jotka erääntyvät vuonna 2015 (2,5 prosentin kuponki), vuonna 2018 (3,25 prosentin kuponki) ja vuonna 2021 (3,5 prosentin kuponki). Irlannille rahoituksenvakautusmekanismista jo maksettujen erien keskimääräinen erääntymisaika on 6,88 vuotta. Todettakoon, että muutoksilla saadulla säästöllä parannetaan kestävyyttä ja maksuvalmiusnäkymiä ohjelmassa. Lisäksi saadaan välillisiä luottamusvaikutuksia ohjelman täytäntöönpanon uskottavuuden parantuessa. Näin valtion lainaehdot paranevat ja vaikutukset tuntuvat myös yksityissektorilla. Nämä välilliset vaikutukset hyödyttävät niin luotonantaja- kuin velkojamaita. Edellä oleva selvitys huomioon ottaen komissio katsoo, että rahoituksenvakautusmekanismista Irlannille myönnetyn lainan marginaalin pienentämiseksi ja keskimääräisen erääntymisajan pidentämiseksi tehtävät muutokset edistävät ohjelman tavoitteiden saavuttamista. 2011/0247 (NLE) Ehdotus NEUVOSTON TÄYTÄNTÖÖNPANOPÄÄTÖS unionin Irlannille myöntämästä rahoitustuesta annetun täytäntöönpanopäätöksen 2011/77/EU muuttamisesta EUROOPAN UNIONIN NEUVOSTO, joka ottaa huomioon Euroopan unionin toiminnasta tehdyn sopimuksen, ottaa huomioon Euroopan rahoituksenvakautusmekanismin perustamisesta 11 päivänä toukokuuta 2010 annetun neuvoston asetuksen (EU) N:o 407/2010[1] ja erityisesti sen 3 artiklan 2 kohdan, ottaa huomioon Euroopan komission ehdotuksen, sekä katsoo seuraavaa: 1. Neuvosto myönsi Irlannille (täytäntöönpanopäätös 2011/77/EU[2]) tämän pyynnöstä rahoitustukea edistääkseen tiukkaa talous- ja uudistusohjelmaa, jonka tarkoituksena on palauttaa luottamus, mahdollistaa talouden paluu kestävään kasvuun ja turvata rahoitusvakaus Irlannissa, euroalueella ja EU:ssa. 2. Ohjelman tavoitteiden saavuttamisen varmistamiseksi olisi hyödyllistä pidentää erääntymisaikoja ja pienentää korkomarginaalia euroalueen valtioiden ja hallitusten päämiesten sekä EU:n toimielinten 21 päivänä heinäkuuta 2011 tekemien päätelmien mukaisesti. 3. Maksuvalmius- ja kestävyystavoitteiden saavuttamisen edistämiseksi tätä päätöstä olisi sovellettava myös jo maksettuihin osaeriin. 4. Näiden seikkojen vuoksi täytäntöönpanopäätöstä 2011/77/EU olisi muutettava, ON HYVÄKSYNYT TÄMÄN PÄÄTÖKSEN: 1 artikla Muutetaan täytäntöönpanopäätöksen 2011/77/EU 1 artikla seuraavasti: 1) Korvataan 1 kohta seuraavasti: "1. Unioni myöntää Irlannille lainan, jonka määrä on enintään 22,5 miljardia euroa ja keskimääräinen erääntymisaika enintään 12,5 vuotta. Lainan yksittäisten osaerien erääntymisaika voi olla enintään 30 vuotta." 2) Korvataan 5 kohta seuraavasti: "5. Irlannin on maksettava unionin myöntämän rahoituksen kustannukset kustakin osaerästä." 2 artikla Edellä 1 artiklan 1 kohdan ensimmäistä virkettä ja 1 artiklan 2 kohtaa sovelletaan myös lainan osaeriin, jotka on nostettu ennen tämän päätöksen voimaantuloa. 3 artikla Tämä päätös on osoitettu Irlannille. 4 artikla Tämä päätös julkaistaan Euroopan unionin virallisessa lehdessä . Tehty Brysselissä Neuvoston puolesta Puheenjohtaja [1] EUVL L 118, 12.5.2010, s. 1. [2] EUVL L 30, 4.2.2011, s. 34.